Neuvoston ja Neuvostossa Kokoontuneiden Jäsenvaltioiden Hallitusten Edustajien Päätelmät, annettu 26 päivänä kesäkuuta 2000, Komission tiedonannosta Periaatteita ja suuntaviivoja yhteisön audiovisuaalipolitiikalle digitaaliaikaa varten



Virallinen lehti nro C 196 , 12/07/2000 s. 0001 - 0002



Neuvoston ja neuvostossa kokoontuneiden jäsenvaltioiden hallitusten edustajien päätelmät, annettu 26 päivänä kesäkuuta 2000, komission tiedonannosta "Periaatteita ja suuntaviivoja yhteisön audiovisuaalipolitiikalle digitaaliaikaa varten" (2000/C 196/01) EUROOPAN UNIONIN NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT 1. PALAUTTAVAT MIELIIN lähentymistä koskevaan vihreään kirjaan liittyneen julkisen kuulemisen tuloksista 22 päivänä huhtikuuta 1999 ja 28 päivänä kesäkuuta 1999 annetut neuvoston päätelmät, 2. PALAUTTAVAT MIELIIN julkisesta yleisradiotoiminnasta 25 päivänä tammikuuta 1999 annetun neuvoston ja neuvostossa kokoontuneiden jäsenvaltioiden hallitusten edustajien päätöslauselman, 3. PALAUTTAVAT MIELIIN eEurope-aloitteen tärkeyden ja Lissabonissa 23 ja 24 päivänä maaliskuuta 2000 pidetyssä Eurooppa-neuvoston erityiskokouksessa tehdyt päätelmät, 4. OVAT TIETOISIA siitä, että komissio on esittänyt tiedonannossaan periaatteista ja suuntaviivoista yhteisön audiovisuaalipolitiikalle digitaaliaikakautena joukon sääntelyperiaatteita, joilla on ratkaiseva merkitys määritettäessä yhteisön strategiaa digitaaliajalle, 5. PANEVAT MERKILLE, että Eurooppa on radiolähetysten ja viestinnän alalla siirtymässä uuteen aikakauteen sekä että siirtyminen analogisista lähetyksistä digitaalisiin on prosessin avainaskel, kuten Lissabonissa 17 ja 18 päivänä helmikuuta 2000 järjestetyssä, digitaalista maanpäällistä televisiolähetystoimintaa koskeneessa seminaarissa korostettiin, 6. PITÄVÄT MIELESSÄ muut tärkeät yhteisön politiikan tarkistukset, kuten viestintäalan sääntelypuitteiden uudelleentarkastelun vuonna 1999, tiedonannon digitaalitelevision markkinoiden kehittämisestä Euroopan unionissa sekä Media Plus -ohjelmaa koskevat komission ehdotukset, 7. OTTAVAT HUOMIOON audiovisuaalialan erityisluonteen ja toteavat alan sääntelyperiaatteiden kannalta olevan keskeistä, että infrastruktuuriin ja sisältöön on sovellettava erilaista lähestymistapaa, 8. OVAT TIETOISIA myös toisesta sääntelyn yleisten periaatteiden ydinajatuksesta, jonka mukaan sääntelyn on pyrittävä olemaan tekniikoiden kannalta neutraalia, 9. OVAT VAKUUTTUNEITA, että kaksitahoisen lähetysjärjestelmän olemassaolo Euroopassa on edelleen tärkeää uudessa digitaalisessa audiovisuaaliympäristössä, ja korostavat, että julkisen yleisradiotoiminnan yksiköiden on hyödynnettävä uuden tietotekniikan tarjoamia mahdollisuuksia, 10. PAINOTTAVAT, että sisällön sääntelyn, joka toteutetaan sellaisten yleisen edun mukaisten tavoitteiden perusteella kuin sananvapaus, moniarvoisuus, kulttuurin monimuotoisuus ja kuluttajansuoja, olisi perustuttava sellaisiin pääperiaatteisiin kuin suhteellisuus, yleisradiopalvelujen aseman tunnustaminen ja tarvittaessa itsesääntely valtion sääntelyä hyödyllisellä tavalla täydentävänä sekä sääntelyviranomaisten riippumattomuus, ja että nämä tavoitteet voidaan ottaa huomioon jäsenvaltioiden myöntäessä taajuuksia radiopalvelujen eri tarjoajille, 11. PAINOTTAVAT, että siirtyminen analogisesta digitaaliseen televisioon on avainasemassa, jos halutaan varmistaa tietoyhteiskuntaan pääsy sekä torjua sosiaalista ja kulttuurista syrjäytymistä, ja että siirtyminen edellyttää julkisten viranomaisten, operaattorien, sisällöntuottajien, palveluntarjoajien ja kuluttajajärjestöjen välistä yhteistoimintaa samoin kuin selvää viestiä sääntelypuitteista sekä niistä eri tekijöistä, joiden perusteella jäsenvaltiot tekevät päätöksensä tämän siirtymisen aikataulusta, 12. PAINOTTAVAT, että pääsy infrastruktuuriin ja tiettyihin sisältötyyppeihin olisi yleisen edun mukaisesti taattava tarkoituksenmukaisilla välineillä ottaen huomioon markkinoiden kehitys sekä se, että infrastruktuurin ja analogisista digitaalisiin lähetyksiin siirtymisen osalta olisi edistettävä avointa pääsyä ja yhteentoimivuutta, 13. PAINOTTAVAT, että vaikka jäsenvaltioiden asiana on määritellä kansallisen sisällön sääntely ja päättää avainkysymyksistä, kuten aikataulusta analogisista maanpäällisistä lähetyksistä luopumiselle, on myös eurooppalainen yhteistyö keskeisellä sijalla erityisesti taajuussuunnittelussa, taajuuksien koordinointi mukaan lukien, sekä tietojen vaihdossa, 14. PAINOTTAVAT jälleen kerran eurooppalaisen sisällön keskeistä merkitystä ja sen johdosta tarvetta pitää yllä ja edistää tukitoimenpiteitä pitäen mielessä, että kansallisesti ja yhteisön tasolla toteutettavien toimenpiteiden keskinäistä täydentävyyttä ja yhteisvaikutusta on edistettävä ja että kulttuurinen monimuotoisuus on säilytettävä, 15. TUNNUSTAVAT uuden ja kehittyvän teknologian hyödyntämisen merkityksen eurooppalaisen audiovisuaalisen sisällön luomiselle ja levittämiselle, 16. PANEVAT TYYTYVÄISINÄ MERKILLE, että tiedonannossa kiinnitetään laajasti huomiota kulttuurin ja kielten monimuotoisuuden periaatteisiin, ja korostavat tarvetta pitää jatkuvasti mielessä tavoite edistää näitä periaatteita Euroopan monitahoisessa ja nopeasti kehittyvässä teknologisessa ympäristössä, 17. PYYTÄVÄT komissiota tiedonantonsa pohjalta a) tutkimaan edelleen digitaalisen television vaikutuksia tietoyhteiskuntaan, työllisyyteen ja talouskasvuun Euroopassa; b) yksilöimään ja edistämään toimenpiteitä Euroopan sisältöteollisuuden kilpailukyvyn parantamiseksi digitaaliaikana, samalla kun se edistää muun muassa asiaan liittyvien yhteisön säädösten yhteisvaikutusta; c) rohkaisemaan tässä yhteydessä aloitteita sosiaalisen ja kulttuurisen syrjäytymisen torjumiseksi; d) edistämään aloitteita, joilla on tarkoitus edistää Euroopan tason yhteistyötä ja kokemusten vaihtoa siirryttäessä analogisesta digitaaliseen televisioon; e) tarkastelemaan perusteellisesti sisällön saatavuuteen liittyviä kysymyksiä sähköisten ohjelmaoppaiden (EPG, Electronic Program Guides) kehittäminen mukaan lukien; f) suorittamaan lisäselvityksiä ja antamaan tietoa siitä, kuinka uudessa digitaalisessa ympäristössä voidaan yhteisön piirissä edistää kulttuurin ja kielten monimuotoisuutta.